Premier kap na Afrikaners tydens Coligny-begrafnisSupra Mahumapelo, die premier van Noordwes. Argieffoto: http://premier.nwpg.gov.za Meer as 1 000 mense het Sondag die begrafnis van Matlhamola Jonas Mosweu (16) bygewoon, die seun van Coligny in Noordwes wat verlede maand dood is nadat hy sy nek gebreek het toe hy van ŉ bewegende voertuig afgeval het. Pieter Doorewaard (26) en Phillip Schutte (34) staan tereg op aanklag van moord in verband met Mosweu se dood. Die staat beweer Doorewaard en Schutte het die seun van ŉ bewegende bakkie afgegooi en dat hy tydens hierdie voorval so erg beseer is dat hy later aan sy beserings beswyk het. Die beskuldigdes beweer Mosweu het van die bakkie afgespring toe die voertuig om ŉ draai spoed verminder het en ontken dat hulle hul hande vir hom gelig het. Supra Mahumapelo, die premier van Noordwes, het Sondag gesê Mosweu is “in die hande van wit mense dood”. “Laat daar geen verwarring wees oor die hande waaraan Matlhomola sy lewe verloor het nie. Dit was in die hande van Suid-Afrikaners wat Afrikaners in Coligny is. Die howe moet kyk hoe hy doodgemaak is,” het Mahumapelo by Mosweu se begrafnisdiens in die Scotland- informele nedersetting gesê. “Ek is nie ŉ rassis nie. Ek het ŉ probleem met wit meerderwaardigheid. As hulle nie rassisties is nie, hoekom teken hulle ŉ slegs-wit-petisie wat aandring dat die beskuldigdes op borgtog vrygelaat moet word? Nie alle wit mense is rassiste nie. Laat wit mense wat nie rassisties is nie by ons aansluit en saam met ons ŉ optog teen rassisme hou,” het Mahumapelo gesê. Betogers buite die Coligny-landdroshof tydens die beskuldigdes se vorige verskyning (28 April 2017). Foto: @IanCameron23, Twitter Packet Seaketso, die provinsiale sekretaris van die South African National Civic Organisation (Sanco), het gesê daar sal weer Maandag ŉ betoging voor die Coligny-landdroshof gehou word in protes teen Doorewaard en Schutte se vrylating op borgtog. Doorewaard en Schutte is op 25 April in hegtenis geneem. Die mans beweer hulle het Mosweu en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om agterop hul bakkie te klim om hulle na die polisiestasie te vat. Een seun het weggehardloop en Mosweu het agterop die bakkie geklim. Of Mosweu toe van die bakkie afgegooi is of self afgespring het, word deur die staat en die verdediging betwis. ŉ Polisiebeampte het tydens die week se hofverrigtinge getuig die betogings wat Coligny sedert Mosweu se dood geteister het, kan weer opvlam indien die beskuldigdes op borgtog vrygelaat word. Die verdediging het egter aangevoer die staat se saak teen die beskuldigdes is nie baie sterk nie. Mxolosi Bomvana, voorsitter van Sadtu in Noordwes, het gesê wit mense moet teen rassisme standpunt inneem. “Ons moet saam ŉ optog teen rassisme hou. God het die mens lewe gegee, maar in hierdie geval is dit nie God wat ŉ lewe geneem het nie, maar mense,” het hy gesê. Hy het ook ŉ beroep op gemeenskapslede gedoen om nie skole en klinieke gedurende betogings te verwoes nie. Lees alle vorige berigte oor Coligny op Maroela Media.